Oud-Leeu met kolonkanker gediagnoseer | Netwerk24
Tom Smith in aksie vir die Britse en Ierse Leeus teen 'n vyftiental van die Oostelike Provinsie in 1997 in Port Elizabeth. Foto: Getty Images
Die 47-jarige Smith, 'n gewese voorryman en Skotse kaptein wat deesdae in Frankryk woon, het vroeër vanjaar uitgevind dat hy kolonkanker het.
Smith het 61 keer vir die Skotte gespeel en was ook lid van die Britse en Ierse Leeus se span wat in 1997 in Suid-Afrika getoer en die toetsreeks met 2-1 gewen het.
Volgens 'n verklaring op die webblad van die Skotse Rugbyunie het die kanker in sy kolon begin en na sy lewer en brein versprei.
Smith het chemoterapie ondergaan en is tans besig met bestraling. Hy het aan hospitaalpersoneel gesê hy is vasbeslote om teen die kanker te "veg".
Gregor Townsend, tans afrigter van Skotland, wat Smith se spanmaat in 1997 by die Leeus was, beskou sy oud-spanmaat as 'n uitstaande speler in sy speeldae – iets wat hom in sy stryd teen kanker kan help.
"Vir my is Tom die mees uitstaande Skotse speler van die beroepsera en ek is seker rugbyondersteuners oor die wêreld heen sal hom en sy familie in hierdie moeilike tyd ondersteun," sê Townsend. – Sportredaksie